Predkladacia správa

	Návrh zákona o chove rýb a iných vodných živočíchov a o zmene a doplnení zákona č. 139/2002 Z. z. o rybárstve v znení neskorších predpisov (zákon o akvakultúre) sa predkladá na základe Plánu legislatívnych úloh vlády Slovenskej republiky na rok 2004. 
	Problematika chovu rýb a iných vodných živočíchov je v súčasnosti riešená nedostatočne v zákone č. 139/2002 Z. z. o rybárstve v znení neskorších predpisov. Uvedený zákon sa chovu rýb a iných vodných živočíchov venuje len čiastočne, nakoľko podstata tohto zákona spočíva vo výkone rybárskeho práva, t.j. obhospodarovaní vodných tokov, vodných nádrží a ostatných vodných plôch prostredníctvom rybárskych revírov. Prijatím navrhovaného zákona sa vytvoria optimálne podmienky pre rozvoj chovu rýb a chovu iných vodných živočíchov v Slovenskej republike. Potreba navrhovaného zákona súvisí taktiež so zmenou v organizácii ústrednej štátnej správy. Na základe § 40b zákona č. 139/2003 Z .z., ktorým sa mení a dopĺňa zákon č. 575/2001 Z. z. o organizácii činnosti vlády a organizácií ústrednej štátnej správy, kompetencie vo vodnom hospodárstve prešli od 1. mája 2003 z Ministerstva pôdohospodárstva Slovenskej republiky na Ministerstvo životného prostredie Slovenskej republiky, t.j. aj štátna správa rybárstva, okrem hospodárskeho chovu rýb. 
Vzhľadom na uvedenú skutočnosť navrhovaný zákon predkladá Ministerstvo pôdohospodárstva  SR, ktoré je podľa § 9 ods. 1 písm. d) zákona č. 575/2001 Z. z., o organizácii činnosti vlády a organizácii ústrednej štátnej správy v znení neskorších predpisov ústredným orgánom štátnej správy  pre rybárstvo v oblasti akvakultúry a morského rybolovu. 
Účelom navrhovaného zákona je určiť podmienky chovu rýb a iných vodných živočíchov, ochranu biodiverzity vôd Slovenskej republiky, pôsobnosť orgánov verejnej správy, práva a povinnosti fyzických osôb, práva a povinnosti fyzických osôb – podnikateľov a právnických osôb vykonávajúcich chov rýb a iných vodných živočíchov.  
Predložený návrh zákona zabezpečí
­	optimálne využitie a údržbu produkčných kapacít rybničného fondu Slovenskej republiky a výrobnú kapacitu malých vodných nádrží osobitne vhodných na chov rýb a iných vodných živočíchov,
­	maximálnu produkciu tuzemských rýb určených na priamu spotrebu ľuďmi, čím dôjde k zníženiu importu tejto komodity,
­	vytvorenie podmienok pre rozmnožovanie a chov zákonom chránených živočíchov akvakultúry vo väčšej miere, na účely podpory zachovania a obnovy biodiverzity vôd Slovenskej republiky, 
­	ochranu vôd Slovenskej republiky pred introdukciou nepôvodných druhov živočíchov akvakultúry.
Návrh zákona bol predmetom medzirezortného pripomienkového konania. Všetky zásadné pripomienky a odôvodnené pripomienky odporúčacieho charakteru sú v návrhu zákona zapracované. 
Návrh   zákona   bol   prerokovaný   v   Legislatívnej   rade vlády Slovenskej republiky  27. júla 2004 a vrátený na dopracovanie. Vzhľadom na uvedené bolo potrebné vecnú stránku návrhu zákona doriešiť s Ministerstvom životného prostredia SR, pričom došlo k prieťahom z dôvodu vecného riešenia predmetu úpravy navrhovaného zákona a bolo potrebné uvedenú vec riešiť až na úrovni štátnych tajomníkov. 
Návrh zákona bol predmetom rokovania Legislatívnej rady vlády Slovenskej republiky  31. mája 2005 a opätovne 7. júna 2005.
Legislatívna rada vlády Slovenskej republiky  odporučila predložiť návrh zákona, po zapracovaní pripomienok vznesených na jej rokovaní 7. júna 2005, na rokovanie vlády Slovenskej republiky.
Na rokovanie vlády Slovenskej republiky  sa návrh zákona predkladá bez rozporov.